बे हाबाफारियाव बाहागो लानानै महन्तआ बुंथियो दि, जिएसपि दोलोनि गायसनथाइ सान फालिनायजों लोबबा लाखिनानै बिसायख’थि फोसावदिंनाय मेलबो लानाय जादों। फैगौ बिटिसि बिसायख’थिआव गावसोरनि दोलोखौ माबोरै देरहा होनांगौ बेनि सोमोनदै फोरमायदों। आरो थांनाय सानफोराव अबर’फोरनि राजखानथि, राव हारिमु, साख्रि-बाख्रिनि मोनथाइ, हानि मोनथायफोरखौ जेरै फोजोबनो नाजादों बेफोरखौ होबथानो अबर’ दोलोआ जोनोम जादों। बेनिखायनो जाहाथे बिटिसि बिसायख’थियाव बिजेपि, बिपिएफ आरो इउ पि पि एल जाय़खिया दोलोआनो जाया मानो जाहाथे रावबो दोलोआ सोरखार दानो हाया बेनि थाखाय जिएसपि दोलोनो भट होनांगौ होननानै रायजो-राजानिसिम खावलायो। बे समाव बिसायख’थिआ खुंजायोबा जिएसपि दोलोआ 30 नि बांसिन मासि मोननानै सोरखार दागोना रोखा होननानै बुंथियो। बिटिआर गोरोबथाया अबर’फोरखौ फोजोबनायनिसो गोरोबथा बेखायनो जों बे गोरोबथाखौ गनायनो हाया होननानैबो बुंथिबावयो।